Enhedslisten overvejer forslag om loot box-forbud

I et spørgsmål til Skatteminister Karsten Lauritzen vil Enhedslistens skatteordfører, Rune Lund, gerne høre ministerens holdning til en blokering af loot boxes, som det er sket i Holland

Enhedslisten mener, at det bør overvejes at blokere for køb og salg af loot boxes, på samme måde som det er sket i Holland og Belgien.

En loot box er, når man i et computerspil køber en virtuel kasse med f.eks. virtuelle guldmønter, der kan bruges i spillet, et særligt kraftfuldt våben eller andre virtuelle genstande, som man typisk skal bruge mange timer på at spille sig til i spillet.

Enhedslistens skatte- og finansordfører, Rune Lund, skriver i et spørgsmål til skatteministeren:

»Ministeren bedes redegøre for sin holdning til at blokere for loot boxes, sådan som det ifølge artikel i Version 2 er sket i Holland.«

Rune Lund bekræfter over for Version2, at han mener, man bør kigge nærmere på den måde, loot boxes fungerer på i Danmark.

»Nu vil jeg i første omgang gerne høre, hvad skatteministerens holdning er til sagen. Men det er klart værd at overveje, om vi skal gøre det samme herhjemme,« siger han.

Videresalg eller ej

Den Hollandske spillemyndighed bruger samme definition af gambling som den danske, og her er en central pointe, om man kan videresælge det, man får i en loot box eller ej. Man skal nemlig ikke føle sig fristet til at købe flere loot boxes for at ”indhente det tabte”, eller vinde sine penge tilbage.

»For mig at se, er der ingen tvivl om, at der er tale om spil, som det står beskrevet i Spilleloven, og dem må man ikke markedsføre til børn,« siger Rune Lund.

Derfor er det også nærliggende, at man i Danmark kunne gøre som i Holland, og forbyde loot boxes i deres nuværende form, mener han.

»Det er meget interessant, at man i Holland og Belgien har gjort dem ulovlige, og det kunne vi også overveje at foreslå at gøre i Danmark.«